श्री रघुवर दास, मुख्यमंत्री, झारखण्ड का जन्म 18 दिसम्बर, 1954 को जमशेदपुर में हुआ। साधारण पारिवारिक पृष्ठभूमि के श्री दास ने बी0एस0सी0 और एल0एल0बी0 तक की पढ़ाई पूरी की। आपातकाल के दौरान वे जेल गये। श्री दास वर्ष 1995 से लगातार पाँचवीं बार पूर्वी जमशेदपुर से निर्वाचित हुए हैं। राजनीति के क्षेत्र में स्वर्गीय लोकनायक जयप्रकाश नारायण और स्व0 रामधारी सिंह दिनकर साहित्य के क्षेत्र में इनके आदर्श रहे हैं। वर्ष 2001 में अन्तर्राष्ट्रीय श्रम संगठन (आई0एल0ओ0) की बैठक में झारखण्ड सरकार का प्रतिनिधित्व किया। झारखण्ड राज्य के वित्त मंत्री, श्रम एवं नियोजन मंत्री, शहरी विकास मंत्री, संसदीय कार्यमंत्री और उप मुख्यमंत्री के रूप में इन्होंने अपने दायित्व का निर्वहन किया है। ये झारखण्ड विधानसभा की लोक लेखा समिति और सरकारी आश्वासन समिति सहित कई अन्य समितियों के सभापति और सदस्य रहे हैं। श्री दास वर्ष 2012 में झारखण्ड विधानसभा के उत्कृष्ट विधायक के रूप में भी सम्मानित हुए हैं। उन्होंने दिनांक 28 दिसम्बर, 2014 को मुख्यमंत्री पद का शपथ ग्रहण किया।